12.		Zmluva o prevode obchodného podielu obchodnej spoločnosti 
			(§ 115 OZ)
Zmluvné strany
Prevádzajúci:	.................................................................................................................................................................
Nadobúdateľ:	.................................................................................................................................................................
uzatvárajú podľa § 115 Obchodného zákonníka túto 
zmluvu o prevode obchodného podielu.
I. Predmet zmluvy
Prevádzajúci prevádza na nadobúdateľa a nadobúdateľ prijíma obchodný podiel obchodnej spoločnosti ABC, spol. s r.o. so sídlom 01010 Žilina, Bernolákova ul. č. 212, IČO : ......................, ktorá je zapísaná v Obchodnom registri Okresného súdu v Žiline, oddiel: Sro, vložka č. 44404/L.
Spoločnosť bola založená zakladateľskou listinou formou notárskej zápisnice č. ........................ dňa 27. 1. 2023. Zmena zakladateľskej listiny bola uskutočnená notárskou zápisnicou č. ................... zo dňa 2. 1. 2024.
Prevádzajúci je jediným spoločníkom spoločnosti a jediným a výhradným vlastníkom obchodného podielu, ktorý prevádza na nadobúdateľa v celosti, a to dňom podpísania tejto zmluvy.
II. Prehlásenie prevádzajúceho 
Prevádzajúci odovzdáva dňom podpisu tejto zmluvy nadobúdateľovi všetky doklady, vrátane účtovných a obchodných dokladov vedených spoločnosťou od jej založenia až po uskutočnenie prevodu.
Prevádzajúci prehlasuje, že spoločnosť nemá žiadne záväzky voči tretím osobám, že na spoločnosti neviaznu žiadne ťarchy a bremená.
Prevádzajúci prehlasuje, že spoločnosť nemá žiadne záväzky voči štátu, predovšetkým voči daňovému úradu, zdravotným poisťovniam a Sociálnej poisťovni.
Prevádzajúci prehlasuje, že na obchodnom podiele neviaznu žiadne iné práva a záväzky než ku spoločnosti ABC, spol. s r.o.
Prevádzajúci prehlasuje, že dňom prevodu obchodného podielu na nadobúdateľa nebude uplatňovať práva ani plniť povinnosti, ktoré by vyplývali z prevádzaného obchodného podielu.
III. Prehlásenie nadobúdateľa
Nadobúdateľ prehlasuje, že obchodný podiel nadobúda dobrovoľne a v plnom rozsahu prijíma podmienky zakladateľskej listiny spoločnosti.
Nadobúdateľ prehlasuje, že je úplne oboznámený s účtovnými dokladmi spoločnosti a je oboznámený s majetkovými pomermi spoločnosti.
Nadobúdateľ prehlasuje, že pozná účtovný i právny stav spoločnosti a že dňom podpisu tejto zmluvy preberá všetky práva a povinnosti plynúce mu z prevádzaného obchodného podielu..
IV. Podmienky prevodu obchodného podielu
Obchodný podiel sa prevádza na nadobúdateľa dňom podpisu tejto zmluvy.
Účinky prevodu obchodného podielu nastávajú voči spoločnosti ABC, spol. s r.o. dňom doručenia tejto zmluvy do sídla spoločnosti.
Zmluvné strany sa dohodli, že prevod obchodného podielu sa uskutoční:
bezodplatne.
Zmluvné strany zároveň vyhlasujú, že si medzi sebou vysporiadali základné imanie, čo potvrdzujú svojim podpisom.
Zmluvné strany sa dohodli, že zmluva bude doručená do sídla spoločnosti v deň podpisu tejto zmluvy.
Nadobúdateľ zabezpečí ohlásenie tejto zmeny a uloženie zmluvy do zbierky listín Obchodného registra OS Žilina v zákonom určenej lehote.
Táto zmluva sa vyhotovuje v štyroch vyhotoveniach, jednu obdrží ABC, spol. s r.o., po jednom každá so zmluvných strán a jedno vyhotovenie bude uložené v zbierke listín.
V Žiline dňa 15. 1. 2024					Prevádzajúci	Nadobúdateľ
(podpisy oboch zmluvných úradne overených strán)
Poznámka
Obchodný podiel predstavuje mieru účasti spoločníka na čistom obchodnom imaní spoločnosti. 
Obchodný podiel je jeho súkromným vlastníctvom a predstavuje možnosť uplatňovať si voči spoločnosti práva, ktoré sú spojené s vlastníctvom obchodného podielu.
Základné práva vyplývajúce s jeho vlastníctva sú:
•	právo na výkon hlasovacieho práva,
•	právo riadiť spoločnosť prostredníctvom účasti na VZ,
•	právo kontroly a nahliadania do dokumentov spoločnosti,
•	majetkové práva,
•	právo na vyplatenie vyrovnávacieho podielu alebo podielu na likvidačnom zostatku.
•	Ďalšími právami sú predovšetkým:
•	právo disponovať obchodným podielom (§ 115 OZ),
•	právo byť volený do funkcií v spoločnosti,
•	právo prednosti v prípade navyšovania základného imania,
•	právo zvolať VZ,
•	právo žalovať v mene spoločnosti konateľov spoločnosti o náhradu škody (§ 122 ods. 3 OZ),
•	právo nahliadať do zoznamu spoločníkov.
Zmluva o prevode obchodného podielu musí mať písomnú formu a podpisy zmluvných strán musia byť úradne overené. Zmluva je platná dňom podpisu zmluvy, účinnosť nadobúda najskôr v deň, keď je jej text doručený do sídla spoločnosti.
Podstatné náležitosti zmluvy sú:
•	zmluvné strany,
•	vymedzenie prevádzaného obchodného podielu vo vzťahu k spoločnosti,
•	odplatnosť alebo bezodplatnosť obchodného podielu,
•	vyhlásenie k pristúpeniu k spoločenskej zmluve, ak sa podiel prevádza na osobu, ktorá nie je spoločníkom ani spolumajiteľom obchodného podielu. 
Zmluva o prevode obchodného podielu sa ukladá do Zbierky listín Obchodného registra vedeného na okresnom súde, ktorý vykonal prvozápis.